**OTSUS**

**EELNÕU**

**Äksi …………. 2017. a nr ….**

**Tartumaa Omavalitsuste Liidu liikmeks astumine**

Tartu vald on moodustatud Vabariigi Valitsuse 22.06.2017 määruse nr 104 „Laeva valla, Piirissaare valla, Tabivere valla ja Tartu valla osas haldusterritoriaalse korralduse ja Vabariigi Valitsuse 3. aprilli 1995. a määruse nr 159 „Eesti territooriumi haldusüksuste nimistu kinnitamine“ muutmine“ alusel. Nimetatud määruse alusel Tartu valla moodustanud omavalitsusüksustest olid Laeva vald, Piirissaare vald ja Tartu vald mittetulundusühingu Tartumaa Omavalitsuste Liidu liikmed. Mittetulundusühing Tartumaa Omavalitsuste Liit on käsitletav mittetulundusühinguna, millele laieneb kohaliku omavalitsuse üksuste liitude seadus.

Kohaliku omavalitsuse korralduse seaduse § 35 lõike 42 kohaselt lähevad ühinenud kohaliku omavalitsuse üksusele üle ka ühinevate kohalike omavalitsuse üksuste liikmelisus mittetulundusühingus. Erandi nimetatud reeglist sätestab kohaliku omavalitsuse üksuste liitude seaduse § 6, mille kohaselt haldusterritoriaalse korralduse muutmisel läheb liidu liikme staatus üle uuele kohaliku omavalitsuse üksusele vaid siis, kui kõik endised kohaliku omavalitsuse üksused olid sama liidu liikmed.

Arvestades seda, et Tabivere vald ei ole kuulunud Tartumaa Omavalitsuste Liitu, on Vabariigi Valitsuse 22.06.2017 määruse nr 104 „Laeva valla, Piirissaare valla, Tabivere valla ja Tartu valla osas haldusterritoriaalse korralduse ja Vabariigi Valitsuse 3. aprilli 1995. a määruse nr 159 „Eesti territooriumi haldusüksuste nimistu kinnitamine“ muutmine“ alusel moodustatud Tartu valla liikme staatus mittetulundusühingus Tartumaa Omavalitsuste Liit lõppenud alates Tartu valla moodustamise päevast, s.o 25. oktoobrist 2017.

Arvestades ülaltoodut ning kohaliku omavalitsuse korralduse seaduse § 22 lg 1 p 25 ja § 62 lg 1 p 3 alusel Tartu Vallavolikogu

**otsustab:**

1. Astuda mittetulundusühingu Tartumaa Omavalitsuste Liidu (registrikood 80190322) liikmeks.

2. ………………… korraldada mittetulundusühingu Tartumaa Omavalitsuste Liidu liikmeks astumisega seotud asjaajamine.

3. Käesoleva otsuse peale võib esitada vaide Tartu Vallavolikogule haldusmenetluse seaduses sätestatud korras 30 päeva jooksul arvates otsuse teadasaamise päevast või päevast, millal oleks pidanud otsusest teada saama või esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Üllar Loks

Volikogu esimees